“ธปท.” เผยศก.ไทย ก.ค. ชะลอตัว “การใช้จ่าย-คู่ค้า” ลดลง กระทบโควิด-19
ธปท. เผยเศรษฐกิจไทยเดือน ก.ค. ชะลอตัว เนื่องจาก“การใช้จ่าย-คู่ค้า” ลดลง  เหตุกดดันจากผลกระทบโควิด-19 รุนแรงหนักจนทำให้มีมาตรการควบคุมที่เข้มงวดขึ้น ส่วนแนวโน้มเดือน ส.ค.กิจกรรมทางเศรษฐกิจยังถูกกดดันต่อ
31 ส.ค. 2564

ธนาคารแห่งประเทศไทย (ธปท.) แถลงภาวะเศรษฐกิจในเดือนกรกฎาคม 2564 ว่า เศรษฐกิจไทยได้รับผลกระทบมากขึ้นจากการแพร่ระบาดที่รุนแรงของโควิด-19 และมาตรการควบคุมที่เข้มงวดขึ้น ส่งผลให้การใช้จ่ายในประเทศลดลง โดยภาครัฐยังมีบทบาทสำคัญในการพยุงเศรษฐกิจ ขณะที่เศรษฐกิจคู่ค้าชะลอตัว และส่งผลให้การส่งออกสินค้าของไทยแผ่วลงเล็กน้อย ขณะเดียวกันยังเห็นผลกระทบจากปัญหา supply disruption ชัดเจนขึ้นในภาคการผลิต
ส่วนแนวโน้มในเดือนสิงหาคม 2564 กิจกรรมทางเศรษฐกิจยังถูกกดดันจากการแพร่ระบาดที่รุนแรง และมาตรการควบคุมที่เข้มงวดขึ้น ต้องติดตามผลกระทบต่อเศรษฐกิจจากปัญหา supply disruption ทั้งการแพร่ระบาดในโรงงาน และการขาดแคลนเซมิคอนดักเตอร์และตู้คอนเทนเนอร์ รวมถึงเศรษฐกิจคู่ค้าที่เผชิญกับการแพร่ระบาดของโควิด-19 ที่รุนแรงขึ้น
 
 
 
 
 